*VEGA præsenterer:* **Ustandselig pophelt fanger hitlisternes opmærksomhed***Nicklas Sahls fængende popperler har skaffet ham et udsolgt show i Ideal Bar i efteråret, og onsdag den 13. marts er han klar til at træde op på Lille VEGAs scene.*

21-årige Nicklas Sahl er godt på vej til at blive den næste helt store stjerne på den danske popscene. Siden han udsendte debutsinglen ”HERO” i foråret, er det nemlig kun gået fremad for den unge sanger. Billetterne til hans oktoberkoncert i Ideal Bar er blevet revet væk, og derfor kan vi nu annoncere en Lille VEGA-koncert med den eftertragtede stjernespire.

Den seneste single ”New Eyes” er ligeledes blevet et kæmpehit og har rundet over fire millioner afspilninger på Spotify. Begge singler er fra debutep’en *Planets*, der udkommer den 12. oktober.

Nicklas Sahl fik som fireårig en plastikguitar mellem hænderne, og instrumentet har siden været hans livsledsager, om end selve formen og strukturen med tiden ændrede sig. Sange og akkorder har været en naturlig del af Nicklas Sahls opvækst og liv, først i Hadsten, og siden mødet med andre ligesindede musikere på Mellerup Efterskole.

Han blev som 13-årig spottet ved en optræden på Samsø og har derefter skrevet og spillet med forskellige kunstnere. De sidste par år har han haft et tæt samarbejde med produceren og sangskriveren Birk Storm.

**Fakta om koncerten:**  
Nicklas Sahl (DK)  
Onsdag d. 13. marts kl. 21.00  
Lille VEGA, Enghavevej 40, 1674 København V  
Billetpris: 150 kr. + gebyr  
Billetsalget starter i dag via vega.dk og Ticketmaster